Sag C-43/12
Europa-Kommissionen
mod
Europa-Parlamentet
og
Rådet for Den Europæiske Union
»Annullationssøgsmål – direktiv 2011/82/EU – grænseoverskridende udveksling af oplysninger om trafiksikkerhedsrelaterede færdselslovsovertrædelser – valg af retsgrundlag – artikel 87, stk. 2, litra a), TEUF – artikel 91 TEUF – opretholdelse af direktivets virkninger i tilfælde af annullation«
Sammendrag – Domstolens dom (Store Afdeling) af 6. maj 2014
1.        Institutionernes retsakter – valg af hjemmel – kriterier – EU-retsakt, der har et dobbelt formål eller består af to led – henvisning til det primære eller fremherskende formål eller led – direktiv 2011/82 letter den grænseoverskridende udveksling af oplysninger vedrørende trafiksikkerhedsrelaterede færdselslovsovertrædelser – det primære eller fremherskende formål henhører under EU’s transportpolitik – manglende direkte forbindelse til formålet med politisamarbejde – vedtagelse på grundlag af artikel 91, stk. 1, litra c), TEUF
[Art. 87, stk. 2, TEUF og art. 91, stk. 1, litra c), TEUF; Europa-Parlamentets og Rådets direktiv 2011/82]
2.        Annullationssøgsmål – dom om annullation – retsvirkninger – Domstolens begrænsning heraf – opretholdelsen af virkningerne af den anfægtede retsakt, indtil denne erstattes inden for en rimelig frist – begrundet i hensynet til retssikkerhed
(Art. 264, stk. 2, TEUF)
1.        Valget af retsgrundlag for en EU-retsakt skal inden for rammerne af kompetencefordelingen inden for Unionen foretages på grundlag af objektive forhold, som kan være genstand for en domstolskontrol, herunder bl.a. retsaktens formål og indhold. Hvis en gennemgang af den omhandlede foranstaltning viser, at den har et dobbelt formål, eller at den består af to led, og det ene af disse kan bestemmes som det primære eller fremherskende, mens det andet kun er sekundært, skal retsakten nemlig have et enkelt retsgrundlag, nemlig det, der kræves af det primære formål eller led.
I denne forbindelse er det primære eller fremherskende formål med direktiv 2011/82, som letter den grænseoverskridende udveksling af oplysninger vedrørende trafiksikkerhedsrelaterede færdselslovsovertrædelser, at forbedre trafiksikkerheden, som er et af de vigtigste mål i Unionens transportpolitik. Følgelig forholder det sig således, at da det pågældende direktiv udgør en foranstaltning, der gør det muligt at forbedre trafiksikkerheden i den forstand, hvori udtrykket er anvendt i artikel 91, stk. 1, litra c), TEUF, burde det have været vedtaget på grundlag af denne bestemmelse.
Selv om det ganske vist er korrekt, at direktiv 2011/82 gennemfører en ordning til grænseoverskridende udveksling af oplysninger vedrørende trafiksikkerhedsrelaterede færdselslovsovertrædelser, forholder det sig ikke desto mindre således, at denne ordning er indført, netop for at Unionen kan forfølge det formål, som består i at forbedre trafiksikkerheden. Følgelig er direktiv 2011/82 ikke direkte forbundet med formålet med politisamarbejde og kunne ikke gyldigt vedtages på grundlag af artikel 87, stk. 2, TEUF.
(jf. præmis 29, 30, 36, 37, 44, 49 og 50)
2.        Jf. afgørelsens tekst.
(jf. præmis 53-56)